Baba veg moedig teen Covid | Maroela Media
Klein Eon Maree word sedert Donderdag in die hospitaal vir Covid-19 behandel. (Foto: Verskaf)
"Dit is nie lekker vir 'n mamma-hart nie."
Só vertel Jeanine Maree, 'n ma van Secunda in Mpumalanga, terwyl sy langs haar drie maande oue babaseuntjie, Eon, se bed waak.
Klein Eon is Donderdag in die hospitaal opgeneem nadat hy en Jeanine albei positief vir Covid-19 getoets het. Eon se pa, Hein (32), het verlede naweek begin siek voel en het Maandag reeds 'n positiewe toetsuitslag ontvang.
Hein werk vir Sasol en Jeanine bedryf haar eie aanlyn onderneming.
Hein sien tans tuis om na die egpaar se twee jaar oue dogtertjie, Chanine. Jeanine is Donderdag na die ongevalle-afdeling van die Mediclinic Highveld op Trichardt nadat Eon al hoe sieker begin voel het.
Die drie maande oue Eon Maree. (Foto: Verskaf)
Hy het onder meer gehoes en genies.
"Ons kon ook hoor sy borsie is glad nie lekker nie."
Jeanine sê Eon se hartklop is in hierdie stadium nog baie hoog – tussen 160 en 180 slae per minuut – en hy ontvang ook suurstof en antibiotika.
"Ons is dood van bekommernis, dit is glad nie lekker nie," sê Jeanine.
Die dokter het boonop gewaarsku dat klein Eon moontlik tussen 'n week en tien dae in die hospitaal sal moet deurbring.
"Ek het vandag omtrent die hele dag saam met hom geslaap, omdat ek self so siek is. Ek het byna agt uur lank koors gehad. Dit is verskriklik.
"Daar is nie veel wat jy kan doen nie. Die een oomblik voel 'n mens nog oukei, en die volgende oomblik is jy man down. As grootmense so siek voel, kan jy dink hoe voel so 'n klein babatjie?"
Jeanine sê sy en Hein het sowat 'n week voordat hulle siek geword het, die entstof teen Covid-19 ontvang. "Ek is baie ten gunste van die entstof," sê sy.
Jeanine Maree en Eon kort voor hy opgeneem is. (Foto: Facebook)
Die gesin het in Desember verlede jaar ook 'n benoude tyd deurgemaak nadat Chanine positief vir die koronavirus getoets het. Haar koors was hemelhoog en sy is in dieselfde hospitaal opgeneem waar haar boetie nou behandel word.
Mangelontsteking is aanvanklik by Chanine gediagnoseer, maar haar toestand het bly versleg en haar ouers is ook inderhaas met haar na die ongevalle-afdeling.
Chanine het aanvanklik kwaai gesukkel om asem te haal, maar is darem ná vier dae in die hospitaal ontslaan. Die gesin moes nog tien dae lank in isolasie deurbring en Jeanine het destyds al 'n beroep op mense gedoen om die koronavirus ernstig op te neem.
Sy het mense ook gemaan om nie te glo dat klein kindertjies en selfs babas nie weens Covid-19 ernstig siek kan word nie.
"Dit is skokkend hoeveel babas dit opdoen. Daar is drie babas hier in die hospitaal, maar dit gaan darem goed met almal."
Jeanine sê die gesin word gedra deur die honderde boodskappe van bemoediging en gebed van oraloor. Sy het mense ook bedank vir hul voortgesette ondersteuning.
"Ons is almal nou al deur die hele ketoetie," sê Jeanine moedig oor die hele gesin wat nou reeds die virus onder lede gehad het.
"Maar ek glo vas Eon gaan gesond word; dít is hoekom ons glo."
Ai..tog…baie sterkte asn die Mamma..moed hou my liewe mens die son sal weer skyn.
Wie ken die smart van die Moeder
Die ouers het 'n week voordat hulle siek geword het, die entstof ontvang! En, nou is beide die mamma en die weerlose babatjie van 3 maande gehospitaliseer! Die Pro vacciners adverteer dan dat as jy wel Covid opdoen, jy NIE hospitalisie sal nodig hê nie! Sjoe, kan mense so met hulle gesondheid dobbel?! Baie sterkte aan die mamma en haar kleinding!
So, watter waarborg gee die "inspuiting" nou eintlik dat ek nie Covid of newe-effekte gaan kry nie? I'll rest my case…
Sterkte vir hierdie gesin. Hoop werklik hul herstel spoedig.
Ek het die eerste JAB gehad…4 weke later het ek vir 8 dae met covid in die hospitaal op geëindig.
So met of sonder Die JAB kan jy covid kry en versprei.
Sterkte aan die ma e babatjie…ek pleit Jesus se beskerm ing oor julle
Die mensdom moet besef dat jou liggaam 14 dae nodig het om teenliggaampies op te bou teen die pes. Dis onverantwoordelik om te dink jy gaan direk gedek wees. Asb mense, lees die informasie oor die vaksien noukeurig en met n oop gemoed in belang van ons almal.